Kos'kenaluine

Kos'kenaluine vai Podporožj (, ) om Venäman lidn Leningradan agjas. Se om Kos'kenaluižen rajonan administrativine keskuz da üks'jäine lidn.
Istorii.
Eländpunktan aluz om pandud 19. voz'sadan lopul kuti "Kos'kenaluine"-külä ("Podporožj"-külä) Sigovec- da Medvedec-küliden ühtištusel. Vozil 1927−1932 se oli i vspäi 1938 om ühtennimižen rajonan administrativižeks keskuseks. Vozil 1936−1951 saudihe Üläsüvärin GES:ad. Kätihe Kos'kenaluine-küläd radnikžiloks vl 1937. Se sai lidnan statusad vl 1956, sil-žo aigal GES:an sauvojiden žilod da lähižid külid mülütihe lidnha.
Kos'kenaluižen ekonomikan päsarakod oma mecan varhapanend da ümbriradmine (viž edheotandad), gidroenergetik (Üläsüvärin GES), sildkonstrukcijoiden tehmine, metalližkonstrukcijoiden da tagodud tegesiden pästand.
Geografižed andmused.
Lidn sijadase rajonan lodehes, seižub Süvärin hural randal tobjimalaz, 50 m ü.m.t. keskmäižel korktusel.
Matkad Piterin röunhasai om 265 kilometrad suvipäivlaskmha avtotedme. Matkad Petroskoihesai om 98 km pohjoižhe orhal i 232 km avtotedme. Lähembaine lidn om Pöud nell'kümnes kilometras suvipäivlaskmha.
Lidnankundan londuseližed varad oma gravii, letked, gabrodiabaz, mec, reskvezi.
Tobmuz.
Nügüdläine Kos'kenaluižen lidnankund om olmas vspäi 2006, se om 2025 nellikkilometrad pindal (rajonan nelländez), mülütab mugažo Tokari-žilod da 12 küläd. Küliden da žilon ühthine ristitišt om läz 300 eläjad vl 2010, toine om Kos'kenaluine-lidnan ristitišt.
Käskusenandai tobmuz om lidnan Deputatoiden nevondkund () 15 ühtnijanke. Kaik rahvaz valičeb heid videks vodeks. Järgenduseližed valičendad sihe oliba vn 2019 sügüz'kun 8. päiväl. Vasilii Mosihin radab sen ezimehen i rajonan Deputatoiden nevondkundan ezimehen (rajonan pämehen) vn 2009 redukun 23. päiväspäi koumanden strokun jäl'geten.
Vspäi 2009 kül'mkun 23. päiväspäi Petr Levin om valitud i radab lidnankundan i rajonan administracijan pämehen, se om hänen kahtenz' strok jäl'geten. Ezmäine varapämez' da nell' muite varapämest oma hänele abhu. Kaik kahesa palakundad, koume komitetad da laudkund alištudas lidnankundan i rajonan administracijale.
Eläjad.
Vl 1939 žilon eläjiden lugu oli 16 147 ristitud. Vn 2010 kaiken Venäman rahvahanlugemižen mödhe 18 733 ristitud elihe lidnas, se oli rajonan ristitišton koume videndest, vn 2021 — 16 123 ristitud. Kaik 17 678 eläjad oli lidnas vl 2017. Kaikiš suremb lidnan ristitišt oli enamba 23 tuhad eläjid vll 1979−1992 (23 901 rist. vl 1979).
Rahvahad (enamba 0,4 % vl 2021): venälaižed — 89,8 % (14481 rist.), vepsläižed — 0,7 % (111 rist.), ukrainalaižed — 0,5 % (83 rist.), toižed rahvahad — 2,4 % (382 rist.), rahvahuden ozutandata — 6,6 % (1066 rist.).
Ortodoksižen hristanuskondan kaks' pühäpertid oma avaitud lidnas: Pühän Jumalanmaman Blagoveššenjan jumalanpert' (om saudud lidnas vl 2009−2011) i Aleksii-jumalanristitun puine jumalanpert' (letihe vl 2008). Niiden ližaks, kahten jumalanpertin kompleks ei ole kaičenus.
Openduz.
Lapsiden opendusen aluzkundad oma kahesa nomeruidud päivkodid (nomer 1, 4, 9, 11, 12, 15, 21, 29), nell' keskškolad (nomer 1, 3, 4, 8), škol-internat, lapsiden sädamižen keskuz, čomamahtoiden škol, lapsiden da norišton sportškol.
Om professionaližen opendusen aluzkundoid lidnas:
Transport.
Avtobusad oma kundaližeks transportaks lidnan südäimes. Ned-žo ühtenzoittas lidnad rajonan järedoidenke eländpunktoidenke da lähembaižidenke lidnoidenke.
Üläsüvärin GES:an üläh om avtotesild Süväriš päliči lidnan pohjoižpäivnouzmaižel röunal.
Ühtennimine "Kos'kenaluine"-raudtestancii sijadase ühtes kilometras lidnan päivlaskmaižes röunaspäi «Piter — Murmansk»-keskustal. Raudtesild Süväriš päliči sijadase lidnan lodehižel röunal.
Jogiport om Süvärin hural randal. Nece jogi om Volgan-Baltijanmeren veziten palaks.